The Curial by Alain Chartier
Author: Unknown
Date: 0101-01-01T00:00:00+00:00

The Curial (1484).

Return to

Renascence Editions

The Curial.

Translated and printed by William Caxton (1484. Original in French by Alain Chartier).

Note on the e-text: this Renascence Editions text is based on the edition by Frederick J. Furnivall, 1888. It was transcribed by Richard Bear.

Content unique to this presentation is copyright Š 1999 The University of Oregon. For nonprofit and educational uses only. Send comments and corrections to the Publisher.

Here foloweth the copye of a lettre whyche maistre Alayn Charetier wrote to hys brother whyche desired to come dwelle in Court in whyche he reherseth many myseryes & wretchydnesses therin vsed

For taduyse hym not to entre in to it leste he after repente like as hier after folowe and late translated out of frensshe in to englysshe whyche Copye was delyuerid to me by a noble and vertuous Erle / At whos Instance & requeste I haue reduced it in to Englyssh.

Yght welbelouyd brother, & persone Eloquent / thou admonestest and exhortest me to prepare & make ready, place and entree for the vnto the lyf Curiall whyche thou desirest And that by my helpe and requeste thou myghtest haue therin offyce And herto thou art duly meuyd by comyn errour of the people whiche repute thonours mondayne & pompes of them of the courte to be thynges more blessyd & happy than other or to thende that I Iuge not wel of thy desyre Thou wenest parauenture
that they that wayte on offices / ben in vertuous occupacions, &
reputest them the more worthy for to haue rewardes & merites / And also thou adioustest other causes that meue the therto by thexample of me
that empesshe my selue for to serue in the courte Ryall And to thende that thou myghtest vse thy dayes in takying companye wyth me and that we myghte to-gidre enioye the swettenes of frendshyppe whyche long tyme hath ben bytwene vs tweyne And thys knowe I wel that thy courage is not wythdrawen fer from my frendshyppe And the grace of humanyte is not dreyed vp in the whyche compryseth hys frendes as presente, And leueth not at nede to counseylle & ayde them absente to hys power And I trowe that thyn absence is not lasse greuous to me /
than myn is to thy self / For me semeth, that thou beyng absente, I am there where the places and affayres desione vs But by cause god of fortune hath so departed our destynee that thou awaytest frely on thyn owne pryuate thynges / And that I am occupyed on thynges publycque, &
seruyses in sorowful passions / that whan I haue on my self compassion /

Thenne am I enioyed of thyn ease / & take grete playsir in this, that thou auoydest the myserries that I suffre euery day And yf I blame or accuse fortune for me I preyse and thanke her on that other parte for the For so moche as she hath exempte the fro the anguysshes that I suffre in the courte And that she hath not made vs bothe meschaunte

Thou desirest, as thou sayst, to be in the courte wyth me And I coueyte yet more to be pryuely and syngulerly wyth the And also for me thou woldest gladly leue thy fraunchyse and pryuate lyf I ought more gladly for the loue of the, leue thys seruytude mortell For as moche as loue acquyteth hym better in humble tranqullyte than in orguyllous myserye late hyt suffyse to the & to me that one of vs tweyne be Infortunat And that by my meschaunte lyf thou mayst see and knowe more certaynly that one and that other fortune But what demaundest thou / Thou sechest the way to lese thy self by thexample of me And wylt lepe fro the hauen of sewerte / for to drowne thy selfe in the see of peryl and myserye Repentest thou the to haue lyberte

Art thou annoyed to lyue in peas humayne nature hath suffred suche vnhappynes that she appetyteth and desireth to haue that thyng /
whyche she hath not / Thus misprysest thou the peas of thy corage and the sure estate of thy thought And by therrour of mesprysement whyche thou hast goten the thynges whyche of their owne condicion ben more to be mesprised than they that ben shewde by the lyf of another I meruaylle me moche how thou, that art prudent and wyse of goodes art so ouerseen and fro thy self, for to dar expose thy self to so many perillis. And yf thou wylt vse my counseyl Take none example by me for to poursewe the courtes Ne the publycque murmures of hye palaysis

But alleway late my perylle be example to the for to fle and eschewe them For I dar not afferme that emonge the bruyt of them that torne be ony thyng stedfast ne holsomme Thou shalt wene & hope to fynde /
exercite of vertu / in myserye thus commune & publycque And so certaynly shalt thou fynde yf thou makest thy view to fight constauntly against alle vices But be ware & make good watche that thou be not the fyrst that shal be ouercome For I saye the that the courtes of hye prynces be neuer disgarnysshed of peple decyuyng by fayr langage or feryng by menaces or stryuing by enuye or corrupte by force of yeftes or blandysshyng by flaterers or accusyng of trespaces or enpesshyng & lettyng in somme maner wyse the good wyl of true men; For our poure humanyte is lyghtly enclyned to ensiewe &
folowe the maners & condycions of other And to doo as they doo. And vnnethe may he escape that is asseged and assayled of so many aduersaryes Now late vs graunte that thou woldest perseuere in vertue And that thou sholdest escape the vycyous and the corrupcion of suche vycyous persones yet in thys case thou haddest vanquysshed none but thy self But thys had ben better that thou haddest don it in thy owne secrete pryue place. And be thou certayn, that for thy vertue thou shalt be mocqued, and for thy trouthe thou shalt be hated or that thy dyscrecion shal cause the to be suspecte For ther is nothyng more suspecte to euyl peple than them whom they knowe to be wyse and trewe /

The reste thenne is thys / that thou shalt haue labour wythoute fruyt And shalt vse thy lyf in perylle And shalt gete many enuyous at the And yf thou stryue at theyr enuye or that thou takest vengeance I telle to the, that thy vengement shal engendre to the, more greuous aduersytees than thou haddest tofore And by the contrarye they that conne dyssymlye, ben preysed, and vse better theyr tyme in courtes than the other peple The abuses of the courte And the maner of the peple curyall or courtly ben suche that a man is neuer suffred tenhaunce hym self but yf he be corrumpable For vertue whyche is in so many maners enuyed yf she be not prowde she is mesprysed yf she bowe not she is by force sette abacke yf she be broken or hurte, she is by force hunted away who is he thenne that may kepe hym that he be not corrupt or coromped or who is he that shall escape without hauyng harme Suche be the werkes of the courte, that they that be symple ben mesprysed the vertuous enuyed And the prowdde arrogaunts in mortel peryllis And yf thou be sette doun and put aback vnder the other courtyours Thou shalt be ennuyous of theyr power yf thou be in mene estate of whyche thou hast not suffysaunce thou shalt stryue for to mounte and ryse hyer and yf thou mayst come vnto the hye secrets whyche ben strongly for to doublte and drede in the doubtous courteynes of the most hye prynces Thenne shalt thou be most meschaunt Of somoche as thou wenest to be most ewrous and happy so moche more shalt thou be in grete perill to falle lyke to hym that is mounted in to the most hye place For to them whom fortune the variable hath most hyely lyfte up and enhaunsed resteth nomore but for to falle fro so hye doun by cause she oweth to them nothyng but ruyne yf thou haste take of her alle that thou myghtest and that she wold gyue thenne art thou debytour of thy self To thende that she rendre and yelde hym meschaunt whom she had enhaunsed And that she mocque hym of hys meschef whom she had made blynde of vayn glorye of hys enhaunsyng For the grete wyndes that blowe in hye courtes ben of suche condicion that they only that ben hyest enhaunsed ben after theyr despoyntement as a spectacle of enuye of detraction or of hate vnto alle peple and fynde them self subgettes tyl they be shamed and put doun emong the peple And that they that tofore poursiewed to them and flatered

Reporte of them more gretter blames and dyvysions than the other For multytude of peple mespryse alwaye them that fortune hath most aualed and throwen doun And also is envyous of them that she seeth enhaunsed and lyt vp Fortune gladly hath sette hys eyen on hem that ben in hye degree, and on the soueraynes yet more And whan she playeth wyth smale and poure folkes that is no certayn for of the meschief of poure peple she retcheth not ne doth but smyle But she laugheth wyth ful mouth, and smyteth her paulmes to gydre, whan she seeth grete lordes falle in to meschyef she retcheth but lytel for tessaye and preue her fortune in lytyl and lowe places But for to make the grete and myghty to falle and ouerthrowe, she setteth gladly her gynnes And them that ben poure & caste doun, maketh she oftymes to ryse & mounte fro certaynte to Incertaynte, and fro good rewle to euyl rewle Them deceyueth she gladly whom she fyndeth esy to deceyue and variable as she is But she doth the custommes & strength to them that setteth by her. And when she seeth her despysed & nought sette by thenne she leueth them in peas But she flateryth and lawgheth for nought vnto them that haue hye and hole courage Now she essayeth to Iuste ayenst them that ben most stronge And now she enhaunseth them that ben most feble now she lawheth to one and she grymmeth to other But the man that hath grete corage & vertuous, mespriseth her lawhyges and mowes

And nothyng doubteth her menaces But the courte maketh ouer moche compte of thys fortune that draweth the peple lyghtly to her /

Forgetyng theyr pour estate / And forgetyng and not knowyng them self as sone as they ben enhaunced whyche the wyse men do not whiche for none auauncement ne hauyng of good, enpayre not them selfe There assaye thou for to mounte yf thou wylt leue thy lyberte and franchyse Thenne oughest thou to knowe that thou shalt haue habundaunce thy self whan thou shalt wylle to poursewe the court whyche maketh a man to leue hys propre maners And to applye hym self to the maners of other. For yf he be verytable men shal holde hym atte scole of fayntyse yf he loue honest lyf men shal teche hym to lede dyshonest lyf yf he be pacyent & sette by no proffyt he shal be left to haue suffraunce For yf he can nought men shal demaunde him nothyng And also he shal fynde none that shal gyue hym ony thyng yf he entre Inportunatly They that be Inportune shal put him abacke yf he be acustomed to ete soberly and at a certayn houre he shal dyne late, and shal soupe in suche facoun that he shal disacustomme hys tyme and hys maner of lyuyng Yf he haue be acustomed to rede and studye in bookes he shal muse ydelly alday, in awaytyng that men shal open the dore to hym, of the chambre or wythdraught of the prynce yf he loue the rest of his body, he shal be ennoyed now here nowe there as a courrour or renner perpetuell yf he wil erly goo to his bedde, and Ryse late at his playsir, he shal faylle therof For he shal wake longe and late and ryse ryght erly and that ofte he shal lese the nyght wythout slepyng yf he studye for to fynde frendshyp he shal neuer conne trotte so moche thurgh the halles of the grete lordes that he shal fynde her but she holdeth her wythoute, and entreth not wyth ony For she is moche better knowen by them that vsen her, whyche ben experte of reffuse throwen doun by fortune than by them that entre ygnoraunt
and not knowen her tornes Now beholde thenne and see, whyche of the two thou shalt chese or that in my yssuyng and goyng out I drawe the to our commune proffyt, or in thyn entryng thou brynge me to our commune dommage and hurte And forgete not that who serueth in the courte

Alway hym behoueth to be a gheste and herberowed in another mannes hows And also he muste ete after thappetyte of other and otherwhyle wythoute hungre, and fayn he maye And in lyke wyse he muste wake otherwhyle atte the wylle of other after that he hath begonne to slepe, and by grete gryef, what thyng is more domageus than to sette vnder fortune the vertues of nature and the ryghtes and droytes of lyf humayne seen that it is [not] a thyng more free in a man than to lyue naturelly. emong vs seruantes of courte we doo nothynge but luue after thordonance of other And thou lyuest in thyn hous lyke an Emperour thou regnest as a kyng paysyble vnder the couuerte of thyn hous And we tremble for drede to dysplayse the lordes of hye houses

Thou mayest ete whan thou hast hungre at thyn houre and at thy playsir And we ete so gredyly & gluttonnously, that otherwhyle we caste it vp agayn and make vomytes Thou passest the nyght in slepyng as long as it playseth the And we, after ouermoche drynkyng of wynes and grete paynes, lye doun ofte in beddes ful of vermyne & somtymes wyth stryf and debate

Retourne, brother Retourne to thy self And lerne to know the felicite by the myseres that we suffre But no-man preyseth ynough the ayses that he hath in his pryuate and propre hous but he that to-fore mespryseth thanguysshes that he hath suffred in admynystracion publycque Arystotle the phylosophre gloryfyed in hym self that he had left the hye palays of kyng Alysaundre And had leuer to leue there hys discyple Calistenes than there lenger to dwelle Dyogenes also, whiche in hys time, aboue alle other men loued lyberte and fraunchyse, Refused the grete rychesses and wor[l]dly Ioyes to whyche he was callyd he fledde them for to enhabyte and dwelle frely wythin the tonne
wherin he slepte And also durst somoche auaunte hym that he was more puyssaunt prynce, in that he myght reffuse of goodes, than the said Alysaundre hath power to gyue hym. For the veray phylosophre that can wel mespryse thambycious vanyte of the peple of the court techeth to his counseyllours that ther is more of humanyte in smale thynges and eases than in the courtes of prynces And the benes of Pictagoras

And the wortes that Orace ete rendrid and gafe better sauour than that Sardanapalus fonde in the grete and delycious wynes Aromatyques that he dranke for as moche as the delyces were medled with the galle of poyson Feures & anguysshes mondaynes that he had alway vpon hys herte not only our lyf but thexaction of our lyf hys tormentis adioyne to our lyf in suche wyse that she ne hath glorye mondayne ne pompe caduque wythoute aduersyte Oftymes the peple make grete wondrynges of the Ryche robe of the courtyour but they knowe not by what labour ne by what dyffyculte he hath goten it

The peple otherwhyle honoureth and worshypeth the grete apparaylle of a puyssant man, But they accompte not the pryckkyng that he hath felte in the pourchassyng of it Ne the greuys that he hath goten in shewyng of yt Othertymes beholde the peple thordynaunces and grete houshold of the hye and grete lordes but they knowe not of what dyspence they ben charged for to nourysshe them Ne consydre nothyng the tytle of whyche they knowe certaynly that they haue in them no merites Yf we calle an hare a lyon or saye that a fayr mayde is fowle or a fowle croke-backed haltyng or euyl shapen, to be as fayre as Helayne that shold be a grete lesynge and worthy of derysion And allewaye emonge vs courtyours enfayned we folowe more the names of thoffyces than the droytes and ryghtes we be verbal
or ful of wordes and desyre more the wordes than the thynges And in thys we ben contrarye to the wyse Cathon whyche desired more to exercise hym self vertuously in commune offyce and publycque than to haue the name And in suche wyse gouerneth he hym self that whan he was called he was allewaye founde worthy to haue better than he was callyd to And somoche more was he honowred as whan he fledde most the worldly honours But by the contrarye we coueyte to be honowred /
how wel that we ben not worthy / And so take the honours as by force and strengthe er we ben called therto. And herof foloweth that we lese by good ryght that whyche we Iuge to our self, and that we dar demande indewly And to saye truothe, the honours flee fro vs whyche we poursewe ouer folyly /

Therefore, brother, I counseylle the / that thou delyte the in thy self of thy vertue For she yeldeth Ioye and preysynge to them that lyue wel late thy grete suffysaunce reteyne the wythin thy lytyl Cenacle And repute not thy self vertuous by heryng saye, as done men of the courte But do payne to be verytable by theffecte of the werke /
wherto coueytest thou the gloryes of palayses, whyche for theyr wretched myserye haue nede that men haue pyte on them / Ne poursewe it not in fayt But by the playnt of myn vnhappynes folowe not me by cause I am oftymes cladde wyth the beste But haue pyte and compassion of the peryls of whyche I am asseged and of thassaultes of whyche I am enuyronned nyght and day For I haue nede to beholde on what foot that euery man cometh to me And to note and marke the paas and the peryl of euery worde that departeth fro my mouth, to thende that by my vtteraunce I be not surprysed/ and that in spekyng vnpourueydly, I ne gyue mater to ony man to make false relacion ne to interprete euyl my worde whyche I maye neuer reuoke ne put in agayn For the courte is the nourysshe of peple whyche by fraude and franchyse studye for to drawe from one and other suche wordes by whyche they may persecute them by that
whyche by the perylles of other they may entre in to the grace of them that haue auctoryte to helpe or to annoye and whyche take more playsyr in false reportes than in verytable and trewe wordes yf thou haue offyce in courte make the redy to fyghte For yf thou haue ony good other shal desyre to take it fro the and thou shalt not escape wythout debate Somme shal machyne by somme moyen to deceyue the And the behoueth to tormente thy self to resist hym And after whan thou shalt haue employed thy body thy tyme and thy goodes for to deffende the Another newe one cometh to the courte, & shal supplante thy benediction And shal take it glyefully fro the Thus shalt thou lese wyth grete sorowe that whyche thou haste goten wyth grete labour Or yf thyn offyce abyde wyth the so shal thou not abyde longe wythout drede and fere of hym, or of other enuyous whyche shal laboure to take it fro the Tofore that thou hast ony offyces Thou boughtest peas and moderacion to lyue And as sone as thou shalt haue it thou shalt be deffyed of an other which shal enforce hym for to gyue largely for to take it fro the; And the behoueth, maulgre thy self that thou gyue as moche as he to thende that thou kepe it And that it abyde wyth the /

Behode thenne, brother, beholde / how moche thy lytyl hous gyueth the liberte and franchyse And thanke it that it hath recyuyd the as only lorde And after that thy dore is shette and closed, ther entreth none other but suche as pleseth the Men knocke oftymes atte yates of ryche and hye palayses Ther is alleway noyse and murmure In grete places ben grete and moche peples of whyche somme ben hard pressyd The halle of a grete prynce is comunely Infecte and eschaufed of the breeth of the peple The vssher smyteth wyth hys Rodde vpon the heedes of them that ben there Somme entre by forse of threstyng And other stryue for to resyste Somme tyme a poure man meschaunt that hath to-fore be sore sette abacke, is further sette forth than an other And the most fyers and prowde whom a man durste not tofore touche is put further aback, and is in more gretter daunger There knoweth noman in certayn yf hys astate be sure or not But who someuer it be, alway he is in doubte of hys fortune And whan thou wenest to be most in grace /

Thenne remembre the [wordes] of the poete that sayth / that it is no grete preysynge for to haue ben in the grace of a grete prynce And to thende that thou mayst the better knowe now the courte I wyl dyscryue and dyffyne it to the

The courte, to thende that thou vnderstande it is a couente of peple that, vnder fayntyse of Comyn wele, assemble hem to gydre for to deceyue eche other For ther be not many of them but that they selle, bye or eschange somtyme theyr rentes or propre vestementis For emonge vs of the courte we be meschaunt and newfangle that we bye the other peple And sommtyme for theyr money we selle to them our humanyte precyous we bye other and other bye vs But we can moche better selle our self to them that haue to doo wyth vs how moche thenne mayst thou gete that it be certayn or what sewrte that it be wythout doubte and wythout peryll wylt thou goo to the court for to selle or lese the goodnes of vertues whyche thou haste goten wythoute the courte I saye to the, whan thou enforcest the to entre thenne begynnest thou to lese the seygnorye of thy self And thou shalt nomore enioye the droytes and ryghtes of thy franchyse and liberte Certes, brother, thou demandest that whyche thou oughtest to deffye And fyxest thyn hope in that that shal drawe the to peryl and perdicion

And yf thou come the courte shal serue the with so many contryued lesynges on that one parte And on that other syde, she shal delyuere to the so many cures and charges that thou shalt haue wythin thy self contynnuell bataylle thought and anguysshes And for certayn a man may not wel saye that he is wel happy that in tyme of tempeste is bought, and in so many contrarytees assayeed and prouved /

And yf thou demandest / what is the lyf of them of the courte, I answere the, brother that it is a poure rychesse An habundance myserable an hyenesse that falleth An estate not stable A sewrte tremblying And an euyl lyf And also it may be called of them that ben amorouse, a deserte lyberte Flee, ye men, flee, and holde and kepe you ferre fro suche an assemblee yf ye wyll lyue wel and surely and as peple wel assured vpon the Ryuage beholde vs drowne by our own agreement And mespryse our blyndenes that may ne wylle knowe our propre meschyef For lyke as the folysshe maronners whyche somtyme cause them self to be drowned by theyr dyspourueyed aduysement In lyke wyse the courte draweth to hym and deceyueth the symple men and maketh them to desire and coueyte it lyke as a Rybaulde or a comyn womman wel arayed by her lawhyng and by her kyssynge The courte taketh meryly them that comen therto in vsyng to them false promesses The courte lawheth atte begynnyng on them that entre And after she grymmeth on them And somtyme byteth them ryght aygrely The courte reteyneth the caytyuys whiche can not absente and kepe them fro thene /
and alday adnewe auctoryse and lordshippe vpon suche as they surmounte /

The courte also by errour forgeteth ofte them that beste seruen And dyspende folyly her propre good for tenryche them that ben not worthy
and that haue ryght euyl deseruyd it And the man is vnhappy that is taken in and had leuer to perysshe than to yssue and goo out And ther to lose hys cours of nature wythout euer to haue hys franchyse and lyberte vntyl hys deth Beleue surely, brother, and doubte nothynge, that thou excersysest ryght good and ryght prouffytable offyce yf thou canst wel vse thy maystryse that thou hast in thy lytyl hous /
and thou art and shal be puyssaunt as longe as thou hast, and shal haue of thy self, suffysaunce / For who that hath a smal howshold and lytle meyne, and gouerneth them wysely & in peas he is a lorde And somoche more is he ewrous & happy as he more frely maynteneth it As ther is nothyng so precious vnder heuen as for to be of sufficient comynycacion wyth franchyse /

O fortuned men / O blessyd famyllye, where as is honeste pouerte that is content with reson, without etyng the fruytes of other mennes labour O wel happy howse, in whyche is vertue wythout fraude ne barat and whyche is honestly gouerned in the drede of god and good moderacion of lyf There entre no synnes There is a true and ryghtful lyf where as is remorse of euery synne, and where is no noyse murmure ne enuye of suche lyf enioyeth nature and in smale eases lyueth she longe and lytyl and lytyl she cometh to playsaunt age and honeste ende For as seyth Seneke in his tragedyes Age cometh to late to peple of smale howses whyche lyue in suffysaunce But emong vs courtyours that be seruauntes to fortune we lyue disordynatly we wexen old more by force of charges than by the nombre of yeres And by defaulte of wel lyuyng, we ben wery of the swetnes of our lyf whyche so moche we desire, and haste to goo to the deth, the whyche we somoche drede and doubte Suffyse the thenne, broder, to lyue in peas on thy partye & lerne to contente the by our meschiefs Ne mesprise not thy self so moche that thou take the deth for the lyf Ne leue not the goodes that thou shalt be constrayned to brynge For to seche to gete them after wyth grete wayllynges and sorow whych shal be to the, horryble and harde to fynde Fynably I praye the counseylle and warne the that yf thou hast taken ony holy and honeste lyf that thou wyl not goo and lese it And that thou take away that thought, And despyse alle thy wyl for to come to courte And be content to wythdrawe the wythin thenclose of thy pryue hous And yf thou haue not in tyme passed knowen that thou hast ben ewrous And happy thenne lerne now to knowe it fro hens forth And to god I comande the by thys wrytyng, whyche gyue the hys grace / Amen.

Thus endeth the Curial made by maistre Alain Charretier, translated thus in Englyssh by Wylliam Caxton.

Ther ne is dangyer / but of a vylayn,

Ne pride but of a poure man enryched, Ne so sure a way as is the playn,

Ne socour / but of a trewe frende,

Ne despayr / but of Ialousye,

Ne hye corage / but of one Amorouse,

Ne pestilence / but in grete seygnorye, Ne chyere / but of a man Ioyous.

Ne seruyse / lyke to the kyng souerayn, Ne fowle name / but of a man shamed,

Ne mete / but whan a man hath hungre,

Ne entrepyse / but of a man hardy,

Ne pouerte / lyke vnto maladye,

Ne to haunte / but the good and wyse,

Ne howse / but yf it be wel garnysshed, Ne chyere / but of a man Ioyous.

Ne ther is no rychesshe / but in helthe, Ne loue / so good as mercy,

Ne than the deth / nothyng more certayn, Ne none better chastysed than of hym self, Ne tresour lyke vnto wysedom,

Ne anguysshe but of ay herte coueytous, Ne puyssaunce but ther men haue enuye, Ne chyere / but of a man Ioyous.

What wylle ye that I saye?

Ther is no speche / but it be curtoys,

Ne preysyng of men / but after theyr lyf, Ne chyer but of a man Ioyous.

Caxton.

Renascence Editions